EFF-studente mag terugkeer na WitsVuyani Pambo, EFF Wits-takvoorsitter, en Dali Mpofu buite die hooggeregshof in Johannesburg. Foto: ANA Regter Motsamai Makume het ook gesê die studenteraad-verkiesing by die universiteit moet voortgaan soos beplan. “Die skorsing [van die studente] is tersyde geplaas en die respondent [Wits] is beveel om die studente direkte toegang tot universiteitsgeriewe soos lesinglokale, biblioteke, laboratoriums en eetsale te gee,” het Makume gesê. Die Ekonomiese Vryheidsvegters (EFF) het Woensdag ŉ dringende hofaansoek ingedien om die skorsing van EFF-kandidate wat aan die studenteraad-verkiesing wil deelneem, op te hef. Die groep studente is geskors nadat hulle glo ŉ verkiesingsdebat ontwrig het. Houe het gedurende die vurige debat geval, wat uiteindelik in totale chaos ontaard het. Die SR-verkiesings het Woensdag afgeskop en sal Donderdag tot ŉ einde kom. Die hof se besluit beteken dat die EFF nie aan die verkiesing sal deelneem nie. Dali Mpofu, woordvoerder van die party, het gesê die EFF voel “geregverdig” deur die hof se beslissing. “Ons is verheug en geregverdig deur die uitspraak. Adam Habib [Wits se visekanselier en rektor] is veronderstel om ŉ ouerfiguur vir hierdie jongmense te wees, maar die belangrikste ding is dat die studente met hul akademiese lewe by die universiteit kan voortgaan,” het hy gesê. “Die enigste rede hoekom die regter nie ŉ uitspraak wou gee met betrekking tot die verkiesing nie, is omdat dit reeds aan die gang is. Studenteverkiesings gebeur elke 12 maande. Die EFF sal volgende jaar wen en ek sê jou, Habib sal nie dan daar wees nie.” Shirona Patel, woordvoerder van die universiteit, het gesê die instansie verwelkom die uitspraak. “Ons verstaan die uitspraak oor die skorsing en verbind ons daartoe om die prosesse te volg en die skorsings op te hef soos die regter beveel het. Ons is bly die verkiesing gaan voort en ons doen ŉ beroep op studente om vreedsaam en volgens die reëls deel te neem,” het sy gesê.